Planen sløjfer en stigning på op til 18.000 fuldtidsbeskæftigede frem mod 2025. Foto: Malene Anthony Nielsen / Scanpix

Venstre vil have det samme antal offentligt ansatte til at passe flere ældre. Det er en tikkende bombe under velfærden.

I regeringens 2025-plan foreslår Venstre, at der for fremtiden ikke skal ansættes flere offentligt ansatte på trods af, at vi bliver flere ældre i fremtiden. Ældre, der netop har brug for, at der er sygeplejersker og hjemmehjælpere til at tage sig af dem, når kræfterne svigter, og alderdommen presser sig på.

Jeg ved ikke, hvad Venstre har tænkt sig. Skal den enkelte hjemmehjælper løbe dobbelt så hurtigt? Eller skal vi erstatte de kommunale firmaer med private, som presser priserne så meget i bund, at de går konkurs på stribe?

Hvis der bliver færre pædagoger, sygeplejersker og hjemmehjælpere, men flere ældre og flere patienter på landets sygehuse, så betyder det jo en dårligere service. Det kommer til at ramme alle danskere og måske i særlig grad de borgere, der har brug for pleje og ekstra hjælp og som ikke har ressourcerne til at købe privat hjælp. Igen er Løkkes nedskæringskurs kun med til at skævvride Danmark.

Vi vil en helt anden vej. For der er penge i råderummet til at bevare velfærden, men det kræver, at vi ikke klatter dem bort til skatterabatter til de mest velhavende.

Vi vil i stedet sørge for, at pengene matcher de udfordringer, vi står overfor. Ellers risikerer vi gradvist at udhule forholdene på sygehusene, i ældreplejen og i vuggestuerne. SF har derfor foreslået et nedskæringsstop i ældreplejen for at skabe tryghed for den enkelte ældre og sikkerhed for, at der ikke hvert eneste år fjernes penge fra den enkelte ældre.

Vi har også foreslået en minimumsbemanding i dagsinstitutionerne, så børnene heller ikke bliver tabere, når kommunerne skal spare.

Regeringen får det til at lyde som om, man investerer i velfærden med Helhedsplanen, men det er desværre et helt skævt glansbillede. Når der kommer flere ældre, men ikke flere offentligt ansatte, så risikerer vi at forringe den offentlige service markant. Det er en tikkende bombe unde velfærden.